Krabbameinsfélagið í samvinnu við Stangaveiðifélag Reykjavíkur , Veiðihornið og Veiðikortið hefur kynnt fluguhnýtingarkeppni þar sem landsmenn geta sent inn tillögu að bestu silungsveiðiflugunni . Glæsileg verðlaun eru í boði fyrir þær flugur sem lenda í þremur efstu sætunum í tveimur flokkum ; almennum flokki og unglingaflokki ( 16 ára og yngri ) . Meðal verðlauna má nefna veiðileyfi í Laxá í Laxárdal , flugustangir og fleira . Dómnefnd mun ákveða hvaða flugur bera sigur úr býtum . Þær verða að vera hannaðar og hnýttar af þátttakendum , en keppnin er opin öllum . Unglingum er frjálst að taka þátt í almennum flokki en hver keppandi getur einungis keppt í einum flokki . Keppanda er frjálst að senda inn ótakmarkaðan fjölda flugna . Með þátttöku samþykkir keppandinn að flugan verði eign Krabbameinsfélags Íslands og verður vinningsflugan fjöldaframleidd og seld til fjáröflunar fyrir félagið og ráðstafað á þann hátt er félagið kýs best . Fluga í keppnina þarf að berast Krabbameinsfélaginu að Skógarhlíð 8 , 105 Reykjavík , eigi síðar en 19. mars nk . Frekari upplýsingar veitir Gústaf Gústafsson Krabbameinsfélagi Íslands , síma 540-1926 og 662-4156 og gustaf@krabb.is